b"\n_START_ARTICLE_\nEtil\xc3\xa8\n_START_SECTION_\nEstructura\n_START_PARAGRAPH_\nLa mol\xc3\xa8cula no pot rotar sobre el doble enlla\xc3\xa7 i tots els \xc3\xa0toms s\xc3\xb3n en el mateix pla. L'angle entre dos enlla\xc3\xa7os carboni-hidrogen \xc3\xa9s de 117\xc2\xba, molt pr\xc3\xb2xim als 120\xc2\xba corresponents a una hibridaci\xc3\xb3 sp\xc2\xb2.\n_START_SECTION_\nReactivitat qu\xc3\xadmica\n_START_PARAGRAPH_\nLa regi\xc3\xb3 del doble enlla\xc3\xa7 \xc3\xa9s relativament rica en densitat electr\xc3\xb2nica (\xc3\xa9s un centre nucle\xc3\xb2fil) i pot reaccionar amb electr\xc3\xb2fils (amb defici\xc3\xa8ncia d'electrons) a trav\xc3\xa9s de reaccions d'addici\xc3\xb3. Mitjan\xc3\xa7ant aquest tipus de reaccions es poden sintetitzar derivats halogenats._NEWLINE_Tamb\xc3\xa9 es pot addicionar aigua (reacci\xc3\xb3 d'hidrataci\xc3\xb3) per donar etanol; s'empra un \xc3\xa0cid com l'\xc3\xa0cid sulf\xc3\xbaric o l'\xc3\xa0cid fosf\xc3\xb2ric com a catalitzador. La reacci\xc3\xb3 \xc3\xa9s reversible. _NEWLINE_A altes pressions i amb un catalitzador met\xc3\xa0l\xc2\xb7lic (plat\xc3\xad, rodi, n\xc3\xadquel) es pot fer reaccionar amb hidrogen molecular per donar et\xc3\xa0.\n_START_SECTION_\nObtenci\xc3\xb3\n_START_PARAGRAPH_\nLa ind\xc3\xbastria petroqu\xc3\xadmica obt\xc3\xa9 l'etil\xc3\xa8 a partir de la desintegraci\xc3\xb3 catal\xc3\xadtica de naftes o gas natural.\n_START_SECTION_\nAplicacions\n_START_PARAGRAPH_\nLa major part de l'etil\xc3\xa8 s'utilitza per a l'obtenci\xc3\xb3 de pol\xc3\xadmers. Mitjan\xc3\xa7ant reaccions de polimeritzaci\xc3\xb3 s'obt\xc3\xa9 el polietil\xc3\xa8 d'alta densitat i el de baixa densitat. Tamb\xc3\xa9 s'obt\xc3\xa9 dicloroetil\xc3\xa8, intermedi per a la s\xc3\xadntesi de clorur de vinil, que es polimeritza a clorur de polivinil, i altres hidrocarburs clorats. A m\xc3\xa9s es pot fer reaccionar amb benz\xc3\xa8 per donar etilbenz\xc3\xa8, que es pot polimeritzar donant lloc a poliestir\xc3\xa8._NEWLINE_S'empra com a producte de partida d'altres pol\xc3\xadmers, com la s\xc3\xadntesi del mon\xc3\xb2mer acetat de vinil per a l'obtenci\xc3\xb3 d'acetat de polivinil o la s\xc3\xadntesi d'etilenglicol (a trav\xc3\xa9s de l'intermedi \xc3\xb2xid d'etil\xc3\xa8) que amb \xc3\xa0cid tereft\xc3\xa0lic d\xc3\xb3na tereftalat de polietil\xc3\xa8._NEWLINE_L'etilenglicol tamb\xc3\xa9 serveix com a anticongelant, i l'\xc3\xb2xid d'etil\xc3\xa8 es pot fer servir per a la s\xc3\xadntesi d'alguns \xc3\xa8ters glic\xc3\xb2lics (per pintures o tensioactius) i altres productes._NEWLINE_L'etanol es pot obtenir mitjan\xc3\xa7ant la hidrataci\xc3\xb3 de l'etil\xc3\xa8 i s'utilitza com a combustible o en la s\xc3\xadntesi d'\xc3\xa8sters et\xc3\xadlics, dissolvents, i altres productes. Tamb\xc3\xa9 es poden obtenir, a trav\xc3\xa9s de la s\xc3\xadntesi de propionaldehid, \xc3\xa0cid propi\xc3\xb2nic i alcohol n-prop\xc3\xadlic. Per oxidaci\xc3\xb3 de l'etil\xc3\xa8 s'obt\xc3\xa9 acetaldehid, el qual s'utilitza en la s\xc3\xadntesi de n-butanol i \xc3\xa0cid ac\xc3\xa8tic._NEWLINE_L'etil\xc3\xa8 tamb\xc3\xa9 es fa servir per provocar la maduraci\xc3\xb3 de la fruita, ja que \xc3\xa9s una hormona relacionada amb el creixement utilitzada per les plantes vasculars. Quan la poma podrida fa malb\xc3\xa9 el cove es deu a les emanacions d'etil\xc3\xa8 de la poma podrida que tamb\xc3\xa9 afecta a la descomposici\xc3\xb3 de la resta."